Za razliku od suhoparnih zaključaka koje je donio Izvršni odbor Hrvatskoga nogometnog saveza, u prostorijama krovne nogometne kuće bilo je puno zanimljivije. Izvršni odbor se sastao radi događanja u zadnjih deset dana, nereda navijača u Milanu na utakmici reprezentacije, te zbog neodigrane utakmice Dinamo - Hajduk.

Zbog ovog posljednjeg skandaloznog poteza Hajduka koji je povučen nakon pritiska njihovih navijača, neodigrane utakmice i zbog pritiska koji je stvoren prema savezu Zdravko Mamić navodno je želio dati ostavku na mjesto dopredsjednika saveza i člana Izvršnog odbora.

No, to, naravno, nije prihvaćeno. Nije prihvaćena ni Mamićeva ideja da se utakmica s Norveškom u ožujku igra u Splitu, pa će se igrati u Maksimiru.

- Najstrože osuđujemo nepropisno ponašanje navijača, posebno incident u Milanu. Osuđujemo i nezabilježeno solidariziranje Hajduka s navijačima koji nisu mogli na stadion pod zakonskom odlukom. Napravljena je velika šteta ugledu hrvatskog nogometa. Pozdravljamo djelovanje policije i pozivamo druge institucije da slijede taj primjer. Naglašavamo da je Hajduk član HNS-a i HNL-a, što znači da mora poštivati propise. Ovo je velika opasnost za nogometnu organizaciju... – iznio je zaključke izvršni predsjednik saveza Damir Vrbanović.

Da, iznio je ih Vrbanović, a ne Davor Šuker, predsjednik saveza jer njega u Zagrebu nema.

- Na poziv Fife je u na dalekom istoku, znate da je član njene komisije, u Bangkok otišao je u četvrtak – opravdao je Vrbanović svog šefa. No, neuspješno. Jer, prvo nije mogao otići u četvrtak kad je u petak primio veleposlanika Švedske. Stoga, brzo je stigao ispravak – Šuker u Londonu dogovara utakmicu za ožujak, pa će onda u Bangkok na humanitarnu utakmicu.

Ovakvi gafovi Savezu nisu potrebni, iako su i manje važni od činjenica da je HNS pozvao ljude iz Hajduka na zajednički sastanak.

- Imamo stotinu razloga da razgovaramo, želimo sastanak koji može biti već od danas pa nadalje, na kojem će biti ljudi iz Hajduka, njihovog županijskog saveza, Ministarstva sporta i policije. Ako treba, možemo zavoriti vrata na tri dana dok se dogovorimo. Jer onaj potez Hajduka bio je udar na hrvatski nogomet. Tražimo sastanak s Hajdukom već sutra. Prihvaćamo činjenicu da nešto možda nismo dobro napravili, želimo spustiti loptu na zemlju. Idemo okrenuti novu stranu, ovo je otišlo predaleko. Želimo komunikaciju s Hajdukom, ali s konstruktivnim prijedlozima, ne s buntom i ultimatumima. Bilo je i pogrešaka s naše strane, ali mi smo uređeni Savez i ova hajka na nas nema smisla. I možemo govoriti i o svim greškama koje je tko radio, s imenom i prezimenom – kazao je Vrbanović.

Zanimljivo, Alojzije Šupraha koji je napao predsjednika Hajduka Brbića i zbog toga je suđen, predložio je da sastancima Izvršnog odbora prisustvuje i Brbić iako ne bi imao pravo glasa.

>> Vrbanović: Ovo je udar na nogomet, ova hajka na Savez nema smisla

>> Fifa potvrdila da Šuker nije u Bangkoku! HNS: Predsjednik je u Londonu!